**Par manipulāciju sarakstu no 01.08.2022.g.**

Nacionālais veselības dienests (turpmāk – Dienests) informē, ka ir veikta manipulāciju saraksta pārskatīšana un grozījumu sagatavošana. Dienests skaidro, ka saskaņā ar Ministru kabineta 2018. gada 28.augusta noteikumu Nr.555 “Veselības aprūpes pakalpojumu organizēšanas un samaksas kārtība” (turpmāk – Noteikumi Nr.555) 2.14.punktu Dienests sagatavo manipulāciju sarakstu (turpmāk – saraksts), ko saskaņā ar Noteikumu Nr.555 154.7.punktu pēc pārskatīšanas Dienestam ir jāsaskaņo ar Veselības ministriju, lai pēc tam sarakstu publicētu Dienesta tīmekļa vietnē.

Dienests informē, ka ar 01.08.2022.g. tiek veiktas izmaiņas manipulāciju sarakstā. Aktualizētā manipulāciju saraksta versija tiks publicēta Dienesta tīmekļa vietnes [www.vmnvd.gov.lv](http://www.vmnvd.gov.lv) sadaļā “Profesionāļiem” – “Pakalpojumu tarifi”. Tāpat šajā tīmekļa vietnes sadaļā ir pieejamas arī vēsturiskās manipulāciju saraksta versijas un informācija par visām veiktajām izmaiņām – failā “Manipulāciju saraksta izmaiņu reģistrs”.

Dienests informē, ka ir veiktas apmaksas nosacījumu izmaiņas manipulācijām 60035 un 60036, nosakot, ka apmaksa par manipulācijām tiek veikta tikai par ģimenes ārsta attālināti veiktu konsultāciju, kas ir līdzvērtīga klātienes vizītei, ietverot:

* iedzīvotāju veselības veicināšanu;
* veselības, slimības stāvokļa, slimības–veselības robežstāvokļa un veselības atbilstības izvērtēšanu pacientam;
* iesaistīšanos pacienta psihosociālo apstākļu risināšanā, sniedzot konsultācijas veselības aprūpes jautājumos;
* konsultēšanu ģimenes plānošanā un kontracepcijas jautājumos, izvērtējot nākamo vecāku veselību un reprodukcijai kaitīgos faktorus.

Vienlaikus Dienests atsāk apmaksāt manipulāciju 03097 (1.tabula), kura nepieciešama, lai ģimenes ārsts varētu apzināt savā praksē riska grupās esošās personas (saskaņā ar Riska pacientu reģistru), nodrošināt tām plānotu vakcinācijas procesu pret Covid-19, un pārplānotu pacientu plūsmu drošai vakcinācijai un pārējo pacientu ārstēšanās procesam. Statistikas dati liecina, ka 2022. gada 2. ceturksnī pozitīvo Covid-19 testu skaits bija ievērojami mazāks, salīdzinot ar 2022. gada 3. ceturksni (dati pieejami Slimību profilakses un kontroles centra tīmekļa vietnē www.spkc.gov.lv), un līdz ar to arī vakcinācijas pret Covid-19, un īpaši riska grupā esošo pacientu vakcinācijas, intensitāte bija zema. Pieaugot pozitīvo testu skaitam, būtiski ir plānoti vakcinēt tās personas, kurām saskarsme ar vīrusu var radīt augstus riskus veselībai, kas attiecīgi samazinās sabiedrības mirstību no Covid-19, kā arī samazinās valsts budžeta izdevumus saslimušo ārstēšanas nodrošināšanai gan ambulatorās, gan stacionārās ārstniecības iestādēs. Manipulācija tiek iekļauta sarakstā no 2022. gada 1. augusta, ievērojot Imunizācijas Valsts padomes rekomendāciju, kas nosaka, ka "personām vecumā no 65 gadiem, kuras ir pakļautas īpašam Covid-19 radītam apdraudējumam (t.i., situācijās, kad viegla akūta infekcijas izpausme radītu augstus veselības riskus), var veikt otro balstvakcināciju, ņemot vērā vismaz 4-6 mēnešu intervālu no pirmās balstvakcinācijas":

1.tabula

|  |  |  |  |
| --- | --- | --- | --- |
| **Manipulācijas kods** | **Manipulācijas nosaukums** | **Tarifs, EUR** | **Apmaksas nosacījumi** |
| 03097 | Covid-19 balstvakcinācijas nodrošināšana ģimenes ārstu praksē pacientiem ar hroniskām saslimšanām, senioriem no 65 gadu vecuma un imūnsupresētām personām saskaņā ar Imunizācijas valsts padomes rekomendācijām | 13,15 | Manipulāciju apmaksā ģimenes ārstiem, kas veic vakcināciju pret Covid-19 personām no 65 gadu vecuma un personām ar hroniskām slimībām un imūnsupresētām personām saskaņā ar Imunizācijas valsts padomes rekomendācijām (saskaņā ar rekomendācijām personu ar hroniskām slimībām vakcinācijas organizācijai, kas publicētas Slimību profilakses un kontroles centra tīmekļvietnē). Manipulāciju nenorāda kopā ar manipulācijām 01018, 01019, 60049, 60059, 60170. Gripas vakcinācijas gadījumā var norādīt ar manipulāciju 03081. Manipulācija ar esošiem apmaksas nosacījumiem ir spēkā līdz 31.12.2022. |

Ar citām manipulāciju saraksta izmaiņām Dienests aicina iepazīties vēstulei pievienotajā Manipulāciju saraksta izmaiņu reģistrā.

Pielikumā:

1. Manipulāciju saraksta izmaiņu reģistrs uz 587 lapām.